Rommelstatus: ‘SA kan Zuma nie langer bekostig’Argieffoto (Foto: stevepb, Pixabay) Standard & Poor’s se kredietafgradering van Suid-Afrika na rommelstatus is te wyte aan pres. Jacob Zuma wat weer eens bewys het dat hy sy eie belange bo dié van Suid-Afrika stel. Die is die mening van dr. Pieter Groenewald, leier van die VF Plus, kort nadat dié aankondiging laat Maandagmiddag gemaak is. “Standard & Poor’s wat aanvoer dat die vervroegde besluit om Suid-Afrika af te gradeer en dit direk te koppel aan die kabinetskommeling, bewys dat Zuma en die nuwe minister van finansies, Malusi Gigaba, geen vertroue of geloofwaardigheid in die finansiële wêreld kon vestig nie. Die goeie werk van Pravin Gordhan is met ŉ enkele optrede van Zuma vernietig,” het Groenewald in ŉ verklaring gesê. Groenewald het gesê dit is die verbruikers wat die prys hiervoor gaan betaal deurdat daar ŉ gevaar is dat rentekoerse aansienlik kan groei in die toekoms, dat die ekonomiese groeikoers meer beperk gaan wees en dat belastingbetalers sal moet opdok vir verhoogde rente op staatskuld. “Gigaba se onbevoegdheid word geïllustreer deurdat hy Maandag sou gesê het dat die staat meer skuld sal aangaan om projekte te finansier. Verdere gerugte dat hy vandag aan die media gesê het dat die land nie afgegradeer sal word nie, wys dat hy totaal uit voeling is met die werklike ekonomiese vereistes wat deur die wêreld gestel word aan lande wat geld wil leen.” Volgens Groenewald gaan die mense van Suid-Afrika reeds gebuk onder finansiële druk en gaan hulle nou swaarder kry. “Dit is alles veroorsaak deur pres. Zuma. Die land kan hom nie langer bekostig nie.”